Afsondering: Duisende maatskappye as ‘noodsaaklik’ geregistreer‘n Kliënt besoek ‘n winkel in Plettenbergbaai. (Foto: David Ritchie/ANA) Sowat 360 000 maatskappye is reeds in terme van die algehele afsonderingstydperk as noodsaaklike diensleweraars geklassifiseer. So het adv. Rory Voller, kommissaris van die Kommissie vir Maatskappye en Intellektuele Eiendom (Cipc), Dinsdagoggend aan ’n virtuele sitting van die parlementêre portefeuljekomitee oor handel en nywerheid gesê. Hy het gesê die Cipc is op 24 Maart, aan die begin van die afsonderingstydperk, net twee dae gegee om die registrasiestelsel vir noodsaaklike dienste te toets en op die been gekry. Die stelsel is binne die eerste paar dae met 270 000 aansoeke oorweldig. Duisende aansoeke word steeds elke dag ontvang, maar volgens Voller is die probleme wat aanvanklik met die portaal aangemeld is, nou uitgestryk en is daar ook ’n afsonderlike portaal waar aansoekers hul moeilike kwelvrae kan stel. Voller het benadruk dat die Cipc nie die mandaat het om die publiek te adviseer oor hoe om aansoek te doen, of wie as ’n noodsaaklike diens kwalifiseer nie. Daardie rol val onder die departement van samewerkende regering en tradisionele sake, onder leiding van dr. Nkosazana Dlamini-Zuma. Voller het voorts die publiek gewaarsku dat enigeen wat vals inligting oor ’n maatskappy aan die Cipc verskaf – dus inligting wat verskil van die inligting op die databasis van die register van maatskappye – deur die Cipc by die polisie aangekla kan word. In antwoord op ’n vraag van die VF Plus-LP Jaco Mulder het Voller gesê maatskappye wat reeds op vlak 5 suksesvol was met hul aansoek om tot noodsaaklike diens verklaar te word, hoef nie weer aansoek te doen wanneer na ’n ander rampbestuursvlak oorgeskakel word nie.